Document ID: 32009R1241

KOMISSION ASETUS (EU) N:o 1241/2009,
annettu 16 päivänä joulukuuta 2009,
tietyistä kolmansista maista peräisin olevien tiettyjen rauta- ja terästuotteiden tuonnin ennakkotarkkailun jatkamisesta ja soveltamisalan ajantasaistamisesta
EUROOPAN KOMISSIO, joka
ottaa huomioon Euroopan unionista tehdyn sopimuksen sekä Euroopan unionin toiminnasta tehdyn sopimuksen,
ottaa huomioon tuontiin sovellettavasta yhteisestä järjestelmästä 26 päivänä helmikuuta 2009 annetun neuvoston asetuksen (EY) N:o 260/2009 (1) ja erityisesti sen 11 artiklan,
ottaa huomioon tiettyjen kolmansien maiden tuontiin sovellettavasta yhteisestä menettelystä 7 päivänä heinäkuuta 2009 annetun neuvoston asetuksen (EY) N:o 625/2009 (2) ja erityisesti sen 9 artiklan,
on kuullut neuvoa-antavaa komiteaa,
sekä katsoo seuraavaa:
(1)
Komissio otti asetuksella (EY) N:o 76/2002 (3) käyttöön yhteisön ennakkotarkkailun tietyistä kolmansista maista peräisin olevien tiettyjen rauta- ja terästuotteiden tuonnissa.
(2)
Unionin ulkomaankaupan tilastoja ei ole saatavilla komission asetuksessa (EY) N:o 1917/2000 (4) määritetyiltä ajanjaksoilta.
(3)
Vaikka tilanne onkin muuttunut sen jälkeen, kun tarkkailu otettiin käyttöön vuonna 2002, maailman teräsmarkkinoiden kehitys osoittaa, että luotettava ja nopea järjestelmä tietojen saamiseksi unioniin suuntautuvasta tuonnista on edelleen tarpeen.
(4)
Tarkkailun kohteena olevien tuotteiden tuonnin kehityssuuntausten lisäksi tutkittiin tarkkailun ulkopuolella olevien ruostumattomasta teräksestä valmistettujen levytuotteiden ja suurten hitsattujen putkien tuontia. Koska kyseiset lisätuotteet ovat lisäarvoltaan markkinoiden korkeimpia, katsottiin tarpeelliseksi tarkastella myös niiden kehityssuuntauksia.
(5)
Vuosina 2005-2008 kyseisten terästuotteiden tuonti EU:hun lisääntyi huomattavasti (40 %) absoluuttisesti mitattuna. Tuonti alkoi vähentyä vuoden 2008 lopusta lähtien, mikä johtui kuitenkin kysynnän pienenemistä; suhteessa kulutukseen tuonti pysyi merkittävänä.
(6)
Maailmanlaajuinen terästuotannon kapasiteetti kasvoi vuosina 2006-2008, ja kasvun uskotaan jatkuvan vuoteen 2010 saakka. Seuraavana kahtena vuotena kapasiteetin kasvulukujen uskotaan olevan kaksinumeroisia joillakin alueilla, erityisesti Kiinassa, Intiassa, Brasiliassa ja Lähi-idässä. Kapasiteetin kasvun osalta merkittävin maa on Kiina, jonka kapasiteetti vastaa 40:tä prosenttia maailman raakateräksen valmistuskapasiteetista ja on määrältään kolme kertaa EU:n vuosikulutus.
(7)
Koska EU on merkittävä teräsmarkkina koon ja hinnan sekä erityisesti valuutan vahvuuden perusteella, on todennäköistä, että markkinoiden elpyessä ja kysynnän kasvaessa unionin markkinoilla terästuotannon ylikapasiteetti ohjataan uudelleen EU:hun. Sen lisäksi pääsyä kolmansien maiden markkinoille on viime aikoina rajoitettu eriasteisesti, kun eri maantieteellisillä alueilla (kuten Amerikoissa, Aasiassa ja Lähi-idässä) on toteutettu toimenpiteitä oman terästeollisuuden suojelemiseksi ja tukemiseksi. Tällaisia toimenpiteitä on toteutettu eri muodoissa, esimerkiksi korottamalla tullitariffeja, lisenssivaatimuksilla sekä vaatimuksilla ostaa paikallisesti, ja ne koskivat markkinoita, joiden osuus maailmanlaajuisesta kulutuksesta on huomattava.
(8)
Raakateräksen tuotanto EU:ssa saavutti huippunsa vuonna 2007 ja ruostumattomasta teräksestä valmistettujen levytuotteiden vuonna 2006, ja tuotanto alkoi vähentyä vuonna 2008. Vuoden 2009 alkupuoliskolla tuotanto väheni 43,2 prosenttia vuoden 2008 alkupuoliskosta, kun taas maailmanlaajuinen terästuotanto väheni samana ajanjaksona 22,4 prosenttia. Kriisi on vaikuttanut kaikkiin EU:n suurimpiin teräksentuottajamaihin, ja teräksen tuottajat ovat reagoineet siihen vähentämällä tuotantopäiviä ja siten lisänneet käyttämätöntä kapasiteettia.
(9)
Kaikki tuottajat ovat vähentäneet merkittävästi työvoimaa. Kesäkuussa 2009 talouskriisin vaikutukset koskivat noin 40:tä prosenttia EU:n terästeollisuuden työvoimasta joko pysyvien tai väliaikaisten irtisanomisten ja lyhennetyn työajan muodossa.
(10)
Kun otetaan huomioon terästuotteiden tuonnin viimeaikaiset kehityssuuntaukset, EU:n teollisuuden nykyinen heikko tilanne, EU:n markkinoiden heikon kysynnän jatkuminen ja todennäköisyys, että kysynnän elpyessä nykyinen ja tuleva ylikapasiteetti ohjattaisiin uudelleen EU:hun, voidaan katsoa, että unionin tuottajiin kohdistuu asetuksen (EY) N:o 260/2009 11 artiklassa tarkoitettu haitan uhka.
(11)
Tämän vuoksi unionin etu vaatii tiettyjen terästuotteiden tuonnin pitämistä edelleen ennakkotarkkailussa sellaisten kehittyneiden tilastotietojen saamiseksi, joiden avulla tuonnin kehityssuuntauksia voidaan analysoida nopeasti. Tuoreita ja ennakoivia kauppaa koskevia tietoja tarvitaan herkkien Euroopan teräsmarkkinoiden suojaamiseksi teräksen maailmanmarkkinoilla tapahtuvilta äkillisiltä muutoksilta. Tämä on erityisen tärkeää nykyisessä kriisitilanteessa, jossa ei olla varmoja kysynnän rakenteen elpymisestä ja siitä, hyötyykö EU:n teollisuus tästä elpymisestä.
(12)
Kun lisäksi otetaan huomioon ruostumattomasta teräksestä valmistettujen levytuotteiden ja suurten hitsattujen putkien markkinoiden kehityssuuntaukset ja vaarassa olevien teollisuuden alojen tilanne sekä se, että kyseisiin tuotteisiin sovelletaan samanlaisia terästuotteiden tuonnin tarkkailujärjestelmiä, on aiheellista sisällyttää järjestelmän soveltamisalaan myös liitteessä I luetellut tuotteet.
(13)
Edellä mainittujen kehityssuuntausten ja sen, että muut tärkeät terästä tuottavat maat, kuten Kanada ja Amerikan yhdysvallat, ovat äskettäin päättäneet pidentää vastaavien teräksen tuonnin valvontajärjestelmiensä voimassaoloa (Kanada 31 päivään elokuuta 2011 ja Yhdysvallat 21 päivään maaliskuuta 2013 asti), perusteella on aiheellista pidentää järjestelmän voimassaoloa 31 päivään joulukuuta 2012.
(14)
Jotta minimoidaan tarpeettomat rajoitukset eikä vaikeuteta kohtuuttomasti rajojen lähellä sijaitsevien yritysten toimintaa, tämän asetuksen soveltamisalan ulkopuolelle jätetään edelleen 2 500 kilogramman nettopainon alittava tuonti,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 76/2002 seuraavasti:
1)
Laajennetaan ennakkotarkkailun soveltamisalaa koskemaan liitteessä I lueteltuja tuotteita.
2)
Poistetaan 6 artiklasta ilmaisu ”31 päivään joulukuuta 2009”, ja korvataan se ilmaisulla ”31 päivään joulukuuta 2012”.
3)
Korvataan luettelo toimivaltaisista kansallisista viranomaisista liitteessä II olevalla luettelolla.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä joulukuuta 2009.

Labels: 1
3
5